To sange spillede Placebo på Train, før de efter skænderier på scenen og mærkelige kommentarer forlod scenen og afbrød koncerten.

Annonce

Der var udsolgt til torsdagens koncert på Train, da det engelske rockband Placebo gæstede Aarhus.

Til første koncert på deres verdensturné i anledningen af bandets 20 års jubilæum.

Men de fik en dårlig start på verdensturnéen, kan man vist roligt sige.

Under deres andet nummer begyndte forsanger, Brian Molko, at vrøvle og synge forkert.

»Han vrøvlede helt vildt, og han virkede ikke, som om han var til stede,« siger Bo Nørgaard, der var til stede under koncerten.

Efter vrøvle-nummeret begyndte Brian Molko og guitaristen Stefan Olsdal at skændes på scenen, inden Stefan Olsdal forlod scenen, og Brian Molko satte sig ned. Brian Molko vrøvlede noget i retning af: »Hvis man rør ved noget, og det ikke føles rigtigt, så skal man ikke gøre det.«

Og så sagde han desuden, at han havde koldbrand i foden.

Der gik et par minutter, før Brian Molko blev hentet væk fra scenen, og guitaristen måtte oplyse publikum om, at rockbandet var kede af det, men de måtte afbryde koncerten efter blot to numre, fordi forsangeren ikke var frisk.

»Alle folk buede, da de forlod scenen, og der var en lidt mærkelig stemning bagefter,« siger Bo Nørgaard.

Aarhus var første spillested på Placebos verdensturné, som efter planen skal spille i Store Vega fredag, Oslo søndag og Stockholm tirsdag.

Koncertgæsterne til den udsolgte Placebo-koncert har givet 450 kroner for billetterne. Det fik de to numre ud af. Efter koncerten skrev Train på Facebook, at de melder noget ud, når de ved mere.

Århus Stiftstidende forsøger at få en kommentar fra Trains direktør Carsten V. Nielsen.

Opdateres ...